སྟ་གོན་དུ་གནས་པའི་ཆོ་ག་དང་། དངོས་གཞིའི་ཆོ་ག་ལ་སྔོན་དུ་འགྲོ་བ་སྦྱང་བ་དང་བཀྲུ་བ་དང་། ཡན་ལག་བཞི་རྫོགས་ཀྱིས་རབ་ཏུ་གནས་པ་བྱས། མཆོད་པ་རྒྱས་པ་དང་། མངའ་དབུལ་བ་རྒྱས་པ་ཡང་བགྱིས། བཀྲ་ཤིས་པའི་བྱ་བ་དང་། སླར་ཡང་མཆོད་པ་ཡང་བགྱིས། ཆོས་སྐྱོང་རྣམས་ལ་སྲུང་མར་བསྒོ་བ་དང་། ཡོན་བདག་ལ་ཡོན་བདག་ཏུ་གཏད་དེ་མཆོད་པ་ཡང་བསྒོས། ཉེས་པ་བཟོད་པར་གསོལ་ཞིང་སླར་ཡང་གསོལ་བ་གདབ་པ་ཡང་བགྱིས་ཏེ། དེ་ལྟར་དེ་དག་བགྱིས་པའི་དགེ་བའི་རྩ་བ་འདིས་བདག་ཅག་འཁོར་དང་བཅས་པ་དང་། སྦྱིན་བདག་འཁོར་དང་བཅས་པས་ཐོག་དྲངས་ནས། ནམ་མཁའི་མཐའ་ཀླས་པའི་སེམས་ཅན་ཐམས་ཅད་ཐམས་ཅད་མཁྱེན་པའི་སངས་རྒྱས་སྐུ་གསུམ་གྱི་བདག་ཉིད་ཅན་ཐོབ་པར་གྱུར་ཅིག དེ་མ་ཐོབ་ཀྱི་བར་དུ་ཡང་མི་ཁོམ་པ་བརྒྱད་སྤངས་པའི་དལ་བ་དང་འབྱོར་པ་རྙེད་པར་དཀའ་བའི་མིའི་ལུས་ཐོབ་པར་གྱུར་ཅིག མིའི་ལུས་ཀྱང་རིགས་བཟང་བ་རྣམས་ཀྱི་ནང་ནས་མཆོག་ཏུ་གྱུར་ཅིག ལོངས་སྤྱོད་ཆེ་བ་རྣམས་ཀྱི་ནང་ནས་མཆོག་ཏུ་གྱུར་ཅིག ཚེ་རིང་བ་རྣམས་ཀྱི་ནང་ནས་མཆོག་ཏུ་གྱུར་ཅིག ནད་མེད་པ་རྣམས་ཀྱི་ནང་ནས་མཆོག་ཏུ་གྱུར་ཅིག ཤེས་རབ་ཆེ་བ་རྣམས་ཀྱི་ནང་ནས་མཆོག་ཏུ་གྱུར་ཅིག སྐལ་བ་བཟང་བ་རྣམས་ཀྱི་ནང་ནས་མཆོག་ཏུ་གྱུར་ཅིག དད་པ་ཆེ་བ་རྣམས་ཀྱི་ནང་ནས་མཆོག་ཏུ་གྱུར་ཅིག རིགས་མཐོ་བ་རྣམས་ཀྱི་ནང་ནས་མཆོག་ཏུ་གྱུར་ཅིག དེ་ལྟར་གྱུར་ནས་ཀྱང་དམ་པའི་ཆོས་སྤྱོད་པ་ལ་སྤྲོ་ཞིང་ཆོས་སྤྱོད་པའི་སྐལ་བ་དང་ལྡན་པར་གྱུར་ཅིག རྣམ་པར་སྨིན་པ་ལ་མི་རེ་བའི་སྦྱིན་པ་དཔག་ཏུ་མེད་པ་གཏང་ནུས་པར་གྱུར་ཅིག སྲིད་པར་སྐྱེ་བ་ཀུན་ལ་འདུན་པ་དང་བྲལ་བའི་ཚུལ་ཁྲིམས་ཚད་མེད་པ་བསྲུང་བར་གྱུར་ཅིག སེམས་ཅན་ཐམས་ཅད་ལ་ཞེ་འགྲས་པ་མེད་པའི་བཟོད་པ་བསམ་གྱིས་མི་ཁྱབ་པ་སྒོམ་ནུས་པར་གྱུར་ཅིག དགེ་བའི་ཆོས་མ་ལུས་པ་ཡོངས་སུ་སྡུད་པའི་བརྩོན་འགྲུས་ཚད་མེད་པ་རྩོམ་པར་གྱུར་ཅིག གཟུགས་མེད་པའི་ཁམས་བསལ་བའི་ཏིང་ངེ་འཛིན་ཐོབ་པ་ལ་མཉམ་པར་འཇོག་པར་གྱུར་ཅིག ཐབས་སྙིང་རྗེ་ཆེན་པོ་དང་ལྡན་པའི་ཤེས་རབ་ཀྱི་ཕ་རོལ་ཏུ་ཕྱིན་པའི་དོན་རྟོགས་པར་གྱུར་ཅིག ཐེག་པ་ཆེན་པོ་ཟབ་པ་དང་རྒྱ་ཆེ་བ་སྟོན་པའི་དགེ་བའི་བཤེས་གཉེན་དང་མི་འབྲལ་ཞིང་། དེ་མཉེས་པར་བྱས་ནས་དེའི་རྗེས་སུ་འཛིན་པར་གྱུར་ཅིག དོན་དམ་པ་དང་ཀུན་རྫོབ་ཀྱི་བདག་ཉིད་ཅན་གྱི་བྱང་ཆུབ་ཀྱི་སེམས་མི་བརྗེད་པར་གྱུར་ཅིག ལམ་བསྒྲུབ་པའི་བར་དུ་གཅོད་པ་ཐམས་ཅད་ཞི་བར་གྱུར་ཅིག སེམས་ཅན་ཐམས་ཅད་ལ་ཕན་པ་རྒྱ་ཆེན་པོ་བྱེད་པར་གྱུར་ཅིག དེ་ལྟར་གྱུར་ནས་ཀྱང་། ལམ་ལྔ་དང་། བྱང་ཆུབ་ཀྱི་ཕྱོགས་ཀྱི་ཆོས་སུམ་ཅུ་རྩ་བདུན་དང་། ཕ་རོལ་ཏུ་ཕྱིན་པ་བཅུས་ས་བཅུ་རྣམ་པར་དག་པ་ཡོངས་སུ་རྫོགས་པ་ཐོབ་པར་གྱུར་ཅིག ས་བཅུ་མཐར་ཕྱིན་ནས་ཀྱང་། ཡང་དག་པར་རྫོགས་པའི་སངས་རྒྱས་ཀྱི་སྟོབས་བཅུ་དང་ལྡན་པ། མ་འདྲེས་པའི་དྲན་པ་ཉེ་བར་གཞག་པ་བཞིས་མཛེས་པ། བསྲུང་བ་མེད་པ་གསུམ་གྱིས་བསྲུངས་བ། དེ་བཞིན་གཤེགས་པའི་ཐུགས་རྗེ་ཆེན་པོས་ཁྱབ་པར་མཛད་པ་སྟེ། སངས་རྒྱས་ཀྱི་ཆོས་མ་འདྲེས་པ་བཅོ་བརྒྱད་ཡོངས་སུ་རྫོགས་པའི་རྣམ་པ་ཐམས་ཅད་མཁྱེན་པ་སྐུ་གསུམ་གྱི་བདག་ཉིད་ཅན་ཐོབ་པར་གྱུར་ཅིག མཐོང་བའི་ཆོས་ཚེ་འདི་ཉིད་ལའང་དུས་མ་ཡིན་པར་འཆི་བའི་ཉེས་པ་ཐམས་ཅད་ཞི་བ་དང་། འགེགས་རིགས་སྟོང་ཕྲག་བརྒྱད་ཅུའི་གནོད་པ་ཐམས་ཅད་ཞི་བ་དང་། ནད་རླུང་དང་། མཁྲིས་པ་དང་། བད་ཀན་དང་། འདུས་པ་ལས་གྱུར་པའི་ནད་བཞི་བརྒྱ་རྩ་བཞིའི་ཉེས་པ་ཐམས་ཅད་མི་འབྱུང་བ་དང་། རྒྱལ་པོ་དང་། ཆོམ་རྐུན་དང་། དགྲ་ལ་སོགས་པ་མིའི་གནོད་པ་ཐམས་ཅད་མི་འབྱུང་བ་དང་། སྟག་དང་སེང་གེ་དང་གླང་པོ་ཆེ་ལ་སོགས་པ་གཅན་གཟན་གྱི་ཉེས་པ་ཐམས་ཅད་མི་འབྱུང་བ་དང་། ས་གཡོ་བ་དང་། སྐར་མདའ་ལྟུང་བ་དང་། ལྕེ་འབབ་པ་ལ་སོགས་པའི་ཉེས་པ་ཐམས་ཅད་མི་འབྱུང་བ་དང་། ས་དང་ཆུ་དང་མེ་དང་རླུང་དང་གཡང་ས་ལ་སོགས་པ་འབྱུང་བའི་གནོད་པ་ཐམས་ཅད་ཉེ་བར་ཞི་བར་གྱུར་ཅིག རྨི་ལམ་ངན་པ་དང་། མཚན་མ་ངན་པ་དང་། ལྟས་ངན་པ་དང་། བཀྲ་མི་ཤིས་པ་ཐམས་ཅད་ཉེ་བར་ཞི་བར་གྱུར་ཅིག མདོར་ན་བར་དུ་གཅོད་པ་ཐམས་ཅད་ཞི་བ་དང་། ཚེ་རིང་བ་དང་། ནད་མེད་པ་དང་། ལོངས་སྤྱོད་ཀྱིས་བྲེལ་བ་མེད་པ་དང་། བསམ་པ་ཐམས་ཅད་ཆོས་དང་མཐུན་པར་གྲུབ་པར་གྱུར་ཅིག རྒྱལ་བ་ཀུན་གྱི་སྲས་ཀྱི་ཐུ་བོ་པ། །གང་གི་མིང་ནི་ཀུན་ཏུ་བཟང་ཞེས་བྱ། །མཁས་པ་དེ་དང་མཚུངས་པར་སྤྱད་པའི་ཕྱིར། །བདག་གི་དགེ་བ་ཐམས་ཅད་ཡོངས་སུ་བསྔོ། །འཇམ་དཔལ་དཔའ་བོས་ཇི་ལྟར་མཁྱེན་པ་དང་། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་གི་ནི་རྗེས་སུ་བདག་སློབ་ཅིང་། །དགེ་བ་འདི་དག་ཐམས་ཅད་ཡོངས་སུ་བསྔོ། །མདོར་ན་འདས་པའི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཡོངས་སུ་བསྔོས་པ་དང་། མ་བྱོན་པའི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱི་ཡོངས་སུ་བསྔོ་བར་འགྱུར་བ་དང་། ད་ལྟར་བཞུགས་པའི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་ཡོངས་སུ་བསྔོ་བར་མཛད་པ་བཞིན་དུ། བདག་གིས་བགྱིས་པའི་དགེ་བའི་རྩ་བ་འདི་དག་ཐམས་ཅད་དུས་གསུམ་གྱི་སངས་རྒྱས་དང་བྱང་ཆུབ་སེམས་དཔའ་དེ་དག་ཐམས་ཅད་ཀྱིས་ཡོངས་སུ་བསྔོས་པ་བཞིན་དུ་བདག་གིས་ཀྱང་ཡོངས་སུ་བསྔོ་བར་བགྱིའོ། །བསོད་ནམས་འདི་དག་གི་མཐུ་དང་བྱིན་གྱིས་རླབས་དང་། སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱི་ཐུགས་རྗེ་རྣམ་པར་དག་པའི་བྱིན་རླབས་དང་། བདག་གི་བསམ་པ་རྣམ་པར་དག་པའི་སྟོབས་ཀྱིས་བདག་ཅག་གིས་བསྔོས་པ་དང་སྨོན་ལམ་དུ་བཏབ་པ་དེ་ཁོ་ན་བཞིན་དུ་གྲུབ་པར་གྱུར་ཅིག གྲུབ་པར་གྱུར་ཅིག་ཅེས་བརྗོད་པར་བྱའོ། །དགུ་པ་སློབ་དཔོན་མཆོད་པར་བྱ་བ་ནི། བླ་མས་སྦྱིན་བདག་གི་ལག་པ་གཡས་པ་ནས་བཟུང་ལ། བླ་མ་ཡོངས་སུ་མཉེས་པ་ཡིས། །ལས་ཀྱི་དངོས་གྲུབ་འགྲུབ་པར་འགྱུར། །ཐ་ན་བསྙེན་བཀུར་ཙམ་གྱིས་ཀྱང་། །བླ་མ་ཡོངས་སུ་མཉེས་པར་བྱ། །ཞེས་འབྱུང་བས། ཅི་འབྱོར་པའི་ཡོན་ཕུལ་ཅིག་ཅེས་བརྗོད་པར་བྱའོ། །དེས་ཀྱང་བླ་མའི་ཕྱག་ཏུ་མེ་ཏོག་ཕུལ་ལ་ཕྱག་བྱ་སྟེ། ཅི་འབྱོར་པའི་ཡོན་བླ་མ་ལ་དབུལ་བར་བྱའོ། །བཅུ་པ་དགེ་འདུན་ལ་སོགས་པའི་ཚོགས་པ་རྣམས་ལ་དགའ་སྟོན་ཆེན་པོ་བྱའོ། །བཅུ་གཅིག་པ་སླར་ཡང་ཤིས་པར་བྱ་བ་ནི། །ཅི་གྲུབ་པའི་བཀྲ་ཤིས་དང་གླུ་ལ་སོགས་པའི་ཆོ་ག་ཅི་རིགས་པ་ཅིག་བྱའོ། །བཅུ་གཉིས་པ་ལས་ཀྱི་རྗེས་བསྡུ་བ་ནི། དཀྱིལ་འཁོར་ཕྱགས་ལ་འབུད་དཀྲོལ་ལ་སོགས་པའི་སྒྲ་དང་བཅས་པས་རྡུལ་ཚོན་ཆུར་དོར་བར་བྱས་ལ། མཆོད་པའི་ཡོ་བྱད་ཐམས་ཅད་མཆོད་པ་དང་། སྦྱིན་པར་བྱས་ལ་སའི་ཕྱོགས་རྣམས་ལེགས་པར་བྱུག་པར་བྱའོ། །དེའང་རྒྱུད་ལས། དེ་ནས་དཀྱིལ་འཁོར་ཕྱི་བྱ་ཞིང་། །བ་ཡི་ལྕི་བས་བྱུག་པར་བྱ། །རྡུལ་ཚོན་ཆུ་བོ་ཆེན་པོར་དོར། །དེ་ཡིས་ཡོན་བདག་ལེགས་པར་འགྱུར། །ཞེས་བྱ་བ་དང་། སྤྱིའི་རྒྱུད་ལས་ཀྱང་། དཀྱིལ་འཁོར་མཆོད་པའི་ཡོ་བྱད་ཀུན། །སློབ་དཔོན་འབའ་ཞིག་དབང་བར་བཤད། །ཅེས་བྱ་བ་དང་། ཡང་ན་ཇི་ལྟར་བྱ་བ་ནི། །གདུགས་དང་རྒྱལ་མཚན་འཕན་ལ་སོགས། །དེ་བཞིན་གཤེགས་པའི་རྟེན་ལ་དབུལ། །དེ་ལ་མཆོད་པའི་ཡོ་བྱད་ཀུན། །ཅི་དགར་ཕོངས་པ་རྣམས་ལ་སྦྱིན། །ཁྱི་དང་བྱ་རོག་ལ་སོགས་ལ། །ཅུང་ཟད་ཙམ་ཡང་མི་སྦྱིན་ནོ། །ཞེས་བྱ་བ་ལ་སོགས་པ་རྒྱས་པར་གསུངས་པ་བཞིན་དུ་ཤེས་པར་བྱའོ། །བཅུ་གསུམ་པ་ཆོ་ག་ལྷག་ཆད་ལ་སོགས་པའི་ཉེས་པའི་སྐྱོན་སྦྱང་བར་བྱ་བའི་ཕྱིར། གྲུབ་ན་མཚན་མོར་ཞི་བའི་སྦྱིན་སྲེག་བྱ། མ་གྲུབ་ན་ཡི་གེ་བརྒྱ་པ་མང་དུ་བཟླས་པར་བྱའོ། །ཡོན་བདག་གིས་ཀྱང་རྟེན་དེ་ལ་ཞག་བདུན་དུ་མཆོད་པ་རྒྱ་ཆེན་པོ་བྱ་ཞིང་། དེ་ནས་ཀྱང་ཅི་གྲུབ་པའི་མཆོད་པ་རྒྱུན་དུ་བྱའོ། །རབ་ཏུ་གནས་པའི་ཆོ་ག་རྒྱས་པར་བསྟན་ཟིན་ཏོ། །རབ་ཏུ་གནས་པ་འབྲིང་དུ་བྱ་བར་འདོད་ན། སང་ནང་པར་གཟའ་སྐར་ལ་སོགས་ཤིས་པར་འོང་བ་ཤེས་པར་བྱས་ལ་དགོངས་མོར་མཆོད་པ་དང་གཏོར་མ་བུམ་པ་ལ་སོགས་པའི་ཡོ་བྱད་ཐམས་ཅད་ཚང་བར་བསོགས་ལ། ནང་པར་ཐོ་རངས་རྟེན་གྱི་སྤྱན་སྔར་ལེགས་པར་བཤམས་ནས་བདག་གི་རྣལ་འབྱོར་རྫོགས་པར་བྱས་ནས་ཅུང་ཟད་མཆོད་དེ་བསྟོད་ལ་བཟླས་པ་ཅུང་ཟད་ཅིག་བྱའོ། །དེ་ནས་བུམ་པ་ལ་བཟླས་པ་ཚུལ་བཞིན་དུ་བྱས་ཏེ། སྟ་གོན་དུ་གནས་པའི་དགབ་པ་ཡན་ཆོད་བྱ་མི་དགོས་ལ། དངོས་གཞིའི་སྐབས་སུ་འབྱུང་བ་རྟེན་སྦྱང་བ་ནས་བརྩམས་ཏེ་ལས་ཀྱི་རྗེས་བསྡུ་བའི་བར། དངོས་གཞི་ནས་འབྱུང་བ་ལྟར་ཉམས་སུ་བླང་བར་བྱའོ། །རབ་ཏུ་གནས་པ་འབྲིང་དུ་བྱ་བ་བསྟན་ཟིན་ཏོ། །རབ་ཏུ་གནས་པ་བསྡུས་པ་བྱེད་པར་འདོད་ན། དུས་ཁྱད་པར་ཅན་གྱི་དུས་སུ་རྟེན་གྱི་སྤྱན་སྔར་མཆོད་པ་དང་གཏོར་མ་ཅི་འབྱོར་པ་དང་། བུམ་པ་གཅིག་ལེགས་པར་བཤམ། བདག་གི་རྣལ་འབྱོར་རྫོགས་པར་བསྒོམས་ལ་ཅུང་ཟད་མཆོད་དེ་བསྟོད་ལ་བཟླས་པ་ཅུང་ཟད་བྱ། བུམ་པ་བྱིན་གྱིས་བརླབས་ལ་བཟླས་པ་ཅུང་ཟད་བྱ། དེ་ནས་རྟེན་སྦྱང་བ་དང་བཀྲུ་བ་སྔ་མ་ལྟར་བྱ། དེ་ནས་རྟེན་བསྐྱེད་པ་དང་ཡེ་ཤེས་པ་གཞུག་པ་དང་། རྒྱས་གདབ་པ་དང་། དབང་བསྐུར་ཞིང་རིགས་ཀྱི་བདག་པོའི་རྒྱས་གདབ་པ་སྔར་བཞིན་བྱ། མཆོད་པ་ཅི་འབྱོར་པ་དང་། བསྟོད་པ་གང་ཡང་རུང་བས་བསྟོད། བཀྲ་ཤིས་ཀྱི་ཚིགས་སུ་བཅད་པ་ཅི་གྲུབ་པ་ཅིག་དང་། རབ་ཏུ་གནས་པའི་སྔགས་མང་དུ་བཟླས་ལ་མེ་ཏོག་གི་ཆར་དབབ་ཅིང་མངའ་དབུལ། ཆོས་སྐྱོང་བའི་སྲུང་མ་ལ་གཏོར་མ་སྦྱིན་ཞིང་སྲུང་མར་བསྒོ། །རྟེན་ལ་མ་བཅུག་པའི་སངས་རྒྱས་དང་བྱང་ཆུབ་སེམས་དཔའ་རྣམས་ལ་དངོས་གྲུབ་བླངས་ལ། བཟོད་པར་གསོལ་ཞིང་གཤེགས་སུ་གསོལ། སྨོན་ལམ་རྣམ་པར་དག་པ་གདབ་ཅིང་རྟེན་ཡོན་བདག་ལ་གཏད་ལ་བླ་མས་ཡོན་བླང་། ལས་ཀྱི་རྗེས་བསྡུ་ཞིང་དགའ་སྟོན་བྱའོ། །རབ་ཏུ་གནས་པ་མདོར་བསྡུས་པའང་བསྟན་ཟིན་ཏོ། །སྤྱི་དོན་བདུན་པ་རབ་ཏུ་གནས་པ་མ་བྱས་པའི་ཉེས་པ་དང་། བྱས་པའི་ཕན་ཡོན་ནི། རྒྱུད་ལས། གང་དུ་སྐུ་གཟུགས་རྫོགས་པ་དང་། །བྱིན་མ་བརླབས་པར་རིང་གནས་ན། །དེ་ལ་བཀྲ་མི་ཤིས་པ་འབྱུང་། །དེ་སྲིད་མཆོད་པར་དེ་མི་འོས། །དཔེར་ན་སྐྱེས་བུ་ལ་ལ་ཞིག །རིག་པའི་མཚན་ཉིད་སྤངས་པ་ལ། །འཇིག་རྟེན་ཀུན་གྱིས་མཆོད་མི་བྱེད། །དེ་དེ་བཞིན་དུ་གཟུགས་བརྙན་དེ། །རབ་གནས་མ་བྱས་གཟུགས་བརྙན་ལ། །གང་ཞིག་མཆོད་ཅིང་ཕྱག་བྱེད་པ། །དམ་ཚིག་བྲལ་ཞིང་སྔགས་དམན་པས། །སྦྱིན་སྲེག་ཐལ་བ་འབྲས་མེད་མཚུངས། །ཞེས་བྱ་བ་དང་། ཆོ་ག་ཡོ་བྱད་དམན་པ་ལ་ཉེས་པ་ཡོད་དེ། ཆོ་ག་དམན་པ་མི་བྱ་སྟེ། །རབ་གནས་རྟག་པར་བཀྲ་མ་ཤིས། །འཇིག་རྟེན་འདིར་ཡང་སྡུག་བསྔལ་ལ། །འཇིག་རྟེན་ཕ་རོལ་འཇིགས་པ་ཆེ། །དེ་བས་འབད་པ་ཐམས་ཅད་ཀྱིས། །དངོས་གྲུབ་འདོད་པས་ནན་ཏན་བྱ། །ཞེས་གསུངས་སོ། །ལེགས་པར་བྱས་ཤིང་མཆོད་པའི་ཕན་ཡོན་ཡང་། ཆོ་ག་བདག་ཉིད་ནུས་པ་ཡིས། །རྟོག་པ་ལས་གསུངས་ཚུལ་ལེགས་པས། །དེ་བྱས་བསོད་ནམས་ཆེ་བ་ནི། །མཐོང་དང་མ་མཐོང་འབྲས་བུ་སྐྱེ། །སྐུ་གཟུགས་ཀྱི་ནི་མཚན་ཉིད་ཀྱིས། །དེ་ལ་བྱིན་རླབས་འཇུག་པར་འགྱུར། །ཞེས་པ་དང་། དེ་བཞིན་དུ་ཡང་སྔགས་གནས་པས། །མཆོད་ལྡན་མཆོད་པ་བྱེད་པ་དང་། དེ་ཡི་ལས་ཀྱི་རྣམ་སྨིན་གྱིས། །སྐྱེ་བ་རུ་ནི་མཆོད་པར་འགྱུར། །ཞེས་གསུངས་སོ། །དེས་ན་རབ་གནས་ལེགས་པར་བྱས་ན། འཇིག་རྟེན་འདི་དང་ཕ་རོལ་དང་སངས་རྒྱས་ཀྱི་འབྲས་བུའི་བར་དུ། ཇི་ལྟར་སྨོན་ལམ་བཏབ་པ་ལྟར་འགྲུབ་པ་ཡིན་ནོ། །རབ་ཏུ་གནས་པའི་ཕན་ཡོན་བསྟན་ཟིན་ཏོ། །ཀུན་མཁྱེན་སྡུད་མཛད་རབ་གསལ་ཟླ་བ་དང་། །རབ་འབྱོར་བསྐྱངས་དང་ཀུན་དགའ་སྙིང་པོ་དང་། །ཤེས་རབ་བསྐྱངས་དང་ཞི་བའི་སྙིང་པོ་དང་། །དགེ་མཚན་བཤེས་གཉེན་བདེ་བའི་རྡོ་རྗེ་དང་། །དད་བྱེད་གོ་ཆ་རིན་ཆེན་བཟང་པོ་དཔལ། །ཡོན་ཏན་ཚུལ་ཁྲིམས་བློ་གྲོས་གྲགས་པ་དང་། །དཔལ་ལྡན་བླ་མ་ཐུགས་རྗེ་ཆེན་པོ་ལས། །རིམ་པར་བརྒྱུད་དེ་བདག་ལ་ལེགས་པར་བབས། །ཀུན་གྱི་དགོངས་པ་ལེགས་པར་བསྐངས་པས་ན། །དོན་གསལ་འདི་ལ་ཐམས་ཅད་མཉེས་གྱུར་ནས། །ངེས་པར་བདག་ལ་བྱིན་གྱིས་བརླབས་པས་ན། །བདག་ནི་བློ་གྲོས་བདེ་ཞིང་སྤྲོ་བར་འགྱུར། །ཤཱཀྱའི་དགེ་བསྙེན་གྲགས་པ་རྒྱལ་མཚན་ལ། །འདི་འདྲའི་གཞུང་ལ་སྤྲོ་བར་གྱུར་པ་ཡི། །སྡེ་སྟོན་དཀོན་མཆོག་གྲགས་ཀྱིས་ཡུན་རིང་དུ། །གསོལ་བ་ཡང་ནས་ཡང་དུ་བཏབ་པ་དང་། །མདོ་སྨད་གླིང་ཁའི་ཡུལ་དུ་སྐྱེས་པ་ཡི། །དེ་གོང་གོ་ལྡེ་སྟོན་པས་གསོལ་བཏབ་ནས། །གཞུང་དོན་མ་ལུས་བསྡུས་པའི་དོན་གསལ་འདི། །དཔལ་ལྡན་ས་སྐྱའི་དགོན་པར་འབད་དེ་བྲིས། །འདི་བགྱིས་པ་ལས་བྱུང་བའི་དགེ་བ་ནི། །དྲི་མེད་འོད་ཟེར་མཐའ་ཡས་འཕྲོས་པ་ཡིས། །འགྲོ་བའི་མི་ཤེས་རབ་རིབ་གཏན་བཅོམ་ནས། །ཀུན་མཁྱེན་རྒྱལ་པོའི་གོ་འཕང་ཐོབ་པར་ཤོག །རབ་ཏུ་གནས་པའི་རྒྱུད་དང་། སློབ་དཔོན་ཀུན་དགའ་སྙིང་པོས་མཛད་པ་དང་། སློབ་དཔོན་པྲཛྙཱ་པཱ་ལི་ཏ་པས་མཛད་པ་དང་། སློབ་དཔོན་ཞི་བ་སྙིང་པོས་མཛད་པའི་མཆོད་རྟེན་བསྒྲུབ་པའི་ཆོ་ག་དང་། སྐུ་གཟུགས་སྤྱན་དབྱེའི་ཆོ་ག་ཞིབ་མོ་དང་། སློབ་དཔོན་དགེ་མཚན་བཤེས་གཉེན་གྱིས་མཛད་པའི་ཁྲུས་ཀྱི་ཆོ་ག་རྣམས་ཀྱི་དོན་བསྡུས་པ། བླ་མ་རིན་ཆེན་བཟང་པོས་མཛད་པའི་སྡོམ་གྱི་ཚིག་སྟེ། དེ་རྣམས་ཀྱི་འགྲེལ་པ་དོན་གསལ་བར་བྱེད་པ་ཞེས་བྱ་བ། ཤཱཀྱའི་དགེ་བསྙེན་ཐེག་པ་མཆོག་གི་རྣལ་འབྱོར་པ་གྲགས་པ་རྒྱལ་མཚན་གྱིས་ཉེ་བར་སྦྱར་བ་འདི་ཡོངས་སུ་རྫོགས་སོ། །ཉེས་པ་རྣམས་བླ་མའི་ཚོགས་ལ་བཟོད་པར་གསོལ་ཞིང་། འདིས་སེམས་ཅན་གྱི་དོན་དཔག་ཏུ་མེད་པ་བྱས་ནས། ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་རྣམ་པ་ཐམས་ཅད་མཁྱེན་པའི་སངས་རྒྱས་ཀྱི་གོ་འཕང་མྱུར་དུ་ཐོབ་པར་གྱུར་ཅིག དེ་མ་ཐོབ་ཀྱི་བར་དུའང་ལམ་གྱི་བར་ཆད་ཐམས་ཅད་ཞི་བ་དང་བསམ་པ་ཐམས་ཅད་ཆོས་དང་མཐུན་པར་གྲུབ་པར་གྱུར་ཅིག འདི་ནི་རབ་ཏུ་གནས་པའི་རྒྱུད་ལ་སོགས་པ་གོང་དུ་བསྟན་པའི་བཀའ་དང་བསྟན་བཅོས་ཐམས་ཅད་ཀྱི་གསལ་བྱེད་ཡིན་མོད་ཀྱི། བསྟན་བཅོས་རྣམས་བྲི་བར་མི་ནུས་ནའང་རྒྱུད་དང་སྡོམ་ཚིག་གི་སྟེང་དུ་དོན་གསལ་བའི་ཚིག་འདིས་ཐམས་ཅད་ཀྱི་དོན་ལུས་པ་མེད་པར་རྟོགས་པར་འགྱུར་རོ། །རྫོགས་སོ། །ཕན་བདེ་འབྱུང་བར་གྱུར་ཅིག། །། ༈ གུ་རུས་དཔར་རྩ་སྤ